కొత్త బ్యాంకులతో ఇబ్బంది లేదు
-  ఐసీఐసీఐ బ్యాంక్‌ అధినేత్రి చందా కొచ్చర్‌
   ముంబయి: కొత్తగా పేమెంట్‌ బ్యాంకుల రాకతో ప్రస్తుతం ఉన్న బ్యాంకులకు గిరాకీ తగ్గనుందనీ.. ఇకపై అవి కనుమరుగు కానున్నాయంటూ వస్తున్న ఊహాగానాలను ఐసీఐసీఐ బ్యాంక్‌ అధినేత్రి చందాకొచ్చర్‌ తోసిపుచ్చారు. కొత్త సంస్థలు అందుబాటులోకి రావడం వల్ల వ్యవస్థలో పెద్దగా మార్పులేమీ రావనీ.. కానీ బ్యాంకింగ్‌ రంగంలో వేగంగా వృద్ధి చెందుతున్న టెక్నాలజీ అంశాన్ని పట్టించుకోకుంటే మాత్రం బ్యాంకుల మనుగడకు విఘాతం తప్పదని ఆమె అభిప్రాయాన్ని వ్యక్తం చేశారు. కావున కొత్త బ్యాంకుల విషయం కంటే కూడా టెక్నాలజీ ట్రెండ్‌ల పట్ల కొంత ఆందోళన ఉందని ఆమె అన్నారు. దేశంలో రెండో అతి పెద్ద బ్యాంకింగ్‌ సంస్థ అయిన ఐసీఐసీఐ అధినేత్రి పేమెంట్‌ బ్యాంకుల రాకపై చేసిన వ్యాఖ్యలు బుధవారం మార్కెట్లలో చర్చనీయాంశంగా మారాయి. గత ఆగస్టులో ఆర్‌బీఐ కుబేరులైన మహీంద్రా, బిర్లా, అంబానీలకు చెందిన సంస్థలకు పేమెంట్‌ బ్యాంకులను ఏర్పాటు చేసుకునేందుకు పచ్చజెండా ఊపిన సంగతి తెలిసిందే. మార్పును ఎప్పటికప్పుడు అవగతం చేసుకుంటూ ముందుకు సాగితేనే ఏ రంగానికైనా మనుగడ ఉంటుందని ఆమె విశ్లేషించారు. టెక్నాలజీ అందిపుచ్చుకొని ఎక్కువ మంది ఖాతాదారులకు చేరువయ్యే విషయమై ఐసీఐసీఐ బ్యాంక్‌ ఇప్పటికీ బోర్డులో ఒక సబ్‌ కమిటీని ఏర్పాటు చేసినట్లు వెల్లడించారు.
మీ స్నేహితులకు రికమెండ్ చెయ్యండి